钦定古今图书集成/明伦汇编/官常典/第480卷 > 张保洛
## 钦定古今图书集成/明伦汇编/官常典/第480卷 > 张保洛

按《北齐书》本传：“保洛，代人也。自云本出南阳西鄂。家
世好宾客，尚气侠，颇为北土所知。保洛少率健，善弓
马。魏孝昌中，北镇扰乱，保洛亦随众南下。葛荣僭逆，
以保洛为领左右。荣败，仍为尔朱荣统军，累迁扬烈
将军、奉车都尉。后隶高祖为都督，从讨步蕃。及高祖
起义，保洛为帐内，从破尔朱兆于广阿。寻迁右将军”、
中散大夫，仍以帐内从高祖围邺城。既拔，除平南将
军、光禄大夫。从破尔朱兆等于韩陵，因随高祖入洛，
加安东将军。后高祖启减国邑，分授将士，保洛随例
封昌平县薄家城乡男，一百户。魏出帝不协于高祖，
令仪同贾显智率豫州刺史斛斯寿东趣济州。高祖
遣大都督窦泰济自滑台拒显智，保洛隶泰前驱。事
定，转都督。从高祖袭夏州，克之。万侯受洛干之降也，
高祖遣保洛与诸将于路接援。元象初，除西夏州刺
史、当州大都督。又以前后功，封安武县伯，邑四百户。
转行蔚州刺史。从高祖攻周文帝于邙山，围玉壁，攻
龙门，还，留镇晋州。世宗即位，以保洛为左厢大都督。
后出晋州，加征西将军。王思政之援颍川，攻围未克，
世宗仍令保洛镇杨志坞，使与扬州为犄角之势。颍
川平，寻除梁州刺史。显祖受禅，仍为刺史。所在聚敛
为务，民吏怨之。济南初，出为沧州刺史，封敷城郡王。
为在州聚敛，免官，削夺王爵。及卒，赠以前官，追复本
封。子默言嗣。武平末，卫将军。以帐内从高祖出山东，
又有“麹珍、段琛、牒舍乐尉摽乞伏贵和及弟令和、王
康德，并以军功至大官。”麹珍，字舍洛，西平酒泉人也。
壮勇善骑射，以帐内从高祖晋州，仍起义，所在征讨。
武定末，封富平县伯。天保初，食黎阳郡干，除晋州刺
史。武平初，迁豫州道行台尚书令、豫州刺史。卒，赠太
尉。段琛，字怀宝，代人也。少有武用。从高祖起义信都。
天保中，兖州刺史。牒舍乐，武成初，开府仪同三司、营
州刺史，封汉中郡公，战殁关中。尉摽，代人也。太宁初，
封海昌王。子相贵嗣。相贵，武平末晋州道行台尚书
仆射、晋州刺史，为行台左丞。侯子钦等密启周武请
师，钦等为内应。周武自率众至城下，钦等夜开城门，
引军入，锁相贵送长安，寻卒。弟相愿，彊干有胆略，武
平末，领军大将军。自平阳至并州。及到邺，每立计将
杀高阿那肱，废后主，立广宁王，事竟不果。及广宁被
出，相愿拔佩刀砍柱而叹曰：“大事去矣，知复何言。”贵、
和及令和兄弟，武平末，并开府仪同三司。令和，领军
将军。并州未败前，与领军大将军韩建业、武卫大将
军封辅相相继投周军令和授柱国，封西河郡公。隋
大业初，卒于秦州总管。建业辅相，俱不知所从来。建
业授上柱国，封郇国公，隋开皇中卒。辅相封上柱国，
封郡公。周武平并州，即以为朔州总管。康德，代人也，
历数州刺史，并省尚书，封新蔡郡王。